Virallinen lehti nro C 096 , 08/04/1999 s. 0026



KIRJALLINEN KYSYMYS E-2042/98 esittäjä(t): Nikitas Kaklamanis (UPE) komissiolle (7. heinäkuuta 1998) Aihe: Kansainvälisiä kuljetuksia tekeviltä kreikkalaisilta autonkuljettajilta veloitettavat sakot ja muut maksut Kreikkalaiset kansainvälisiä kuljetuksia suorittavat autonkuljettajat ovat suurissa vaikeuksissa ylittäessään FYROMin ja Albanian rajat. Näissä maissa viranomaiset määräävät kreikkalaiset autonkuljettajat maksamaan jatkuvasti sakkoja ylipainosta, erittäin korkeita läpikulku- ja desinfiointimaksuja jne., samalla kun sadat Bulgariasta, FYROMista ja Albaniasta peräisin olevat kuorma-autot (jotka ovat surkeassa kunnossa) liikkuvat kenenkään häiritsemättä Kreikan maanteillä. Pyytäisin saada tietää komissiolta: Onko se harkinnut mahdollisuutta puuttua näiden jatkuvia ongelmia EU:n autoilijoille synnyttävien maiden viranomaisten (jotka "suosivat" erityisesti kreikkalaisia) toimintaan, jotta jatkuva autoilijoiden sakottaminen lakkaisi? Samaan aikaanhan nämä maat saavat avokätistä tukea unionilta, ja kuitenkin ne harjoittavat provosoivaa politiikkaa unionin jäsenvaltioiden kansainvälisten kuljetusten ammattilaisia vastaan? Komission jäsenen Neil Kinnockinkomission puolesta antama vastaus (16. syyskuuta 1998) Läpikulku- ja desinfiointimaksujen periminen kreikkalaisilta tieliikenteen harjoittajilta Albaniassa ja entisessä Jugoslavian tasavallassa Makedoniassa perustuu tällä hetkellä pääasiassa yksittäisten jäsenvaltioiden ja kyseisten kolmansien maiden tekemiin kahdenvälisiin sopimuksiin. Entisen Jugoslavian tasavallan Makedonian tapauksessa sovelletaan kuitenkin myös Euroopan yhteisön ja entisen Jugoslavian tasavallan Makedonian välistä kuljetusalan sopimusta(1) ja sen asianomaisia määräyksiä. Sopimuksen mukaan tieliikenteen ajoneuvojen verotus, tiemaksut ja muut maksut eivät saa olla syrjiviä. Sopimuksessa määrätään myös, että enintään 31 päivä joulukuuta 2002 asti entisen Jugoslavian tasavallan Makedonian standardeista poikkeavista tieliikenteen ajoneuvoista peritään erityinen ketään syrjimätön maksu, joka on suhteessa ylimääräisestä akselipainosta aiheutuvaan vahinkoon. Komissio valvoo määräysten asianmukaista noudattamista. Komissiolle ilmoitetut ongelmat voidaan ottaa esille asianomaisissa liikenne- tai yhteistyökomiteoissa, jotta voidaan löytää molempia osapuolia tyydyttävät ratkaisut. Jos kreikkalaisilla liikenteenharjoittajilla on syytä uskoa, ettei näitä määräyksiä sovelleta asianmukaisesti, heidän on välittömästi toimitettava yksityiskohtaiset tiedot asiasta komissiolle. Yhteisön ja myös Euroopan investointipankin taloudellista tukea myönnetään yhteisön standardeja vastaavien pääasiallisten kauttakulkureittien kehittämiseen entiselle Jugoslavian tasavallalle Makedonialle, Albanialle ja muille Itä-Euroopan maille, ja tavoitteena on poistaa ajoneuvojen ylipainosta perittävät erityismaksut, kun kyseiset tiet ovat paremmassa kunnossa. Valtioiden kansallisilla viranomaisilla on oikeus poistaa liikenteestä teillään liikennöivät ajoneuvot, joita ei pidetä turvallisina. Tämä pätee myös arvoisan parlamentin jäsenen mainitsemista maista peräisin oleviin ajoneuvoihin. (1) EYVL L 348, 18.12.1997.